MT Il-Ġurnal Uffiċjali tal-Unjoni Ewropea C 159/32

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2018/C 159/07)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“CIOCCOLATO DI MODICA”

Nru tal-UE: PGI-IT-02314 — 12.6.2017

DOP ( ) IĠP ( X )

1. Isem

“Cioccolato di Modica”

2. Stat Membru jew pajjiż terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.2. Ċikkulata u prodotti derivati minnhom

3.2. Deskrizzjoni tal-prodott li għalih japplika l-isem f’(1)

Id-denominazzjoni “Cioccolato di Modica” tirreferi esklussivament għall-prodott miksub mill-ipproċessar ta’ għaġina morra tal-kawkaw biz-zokkor.

Meta jitqiegħed fis-suq għall-konsum, iċ-“Cioccolato di Modica” jkollu l-karatteristiċi li ġejjin:

— Karatteristiċi fiżiċi Għamla: parallelepipedu rettangolari bi tnaqqis gradwali tal-ġnub li jiffurmaw il-bażi ta’ piramida. Piż: mhux aktar minn 100 gramma. Għaġina: ta’ lewn kannella bi granuli li jidhru minħabba l-preżenza tal-kristalli taz-zokkor fil-prodott. Fuq il-wiċċ ta’ barra huwa possibbli li jitfaċċa l-butir tal-kawkaw.

— Karatteristiċi organolettiċi Togħma: ħelwa bi ħjiel ta’ mrar. B’sensazzjoni ta’ granulazzjoni jew imrammla. Fil-ħalq idub sew u għandu struttura tqarmeċ.

— Karatteristiċi kimiċi Kontenut minimu ta’ materja niexfa tal-kawkaw: mhux anqas minn 50 %; Kontenut minimu tal-butir tal-kawkaw: mhux inqas minn 25 %. Indewwa: mhux iżjed minn 2,5 %. Iċ-“Cioccolato di Modica” jista’ jiġi ssupplimentat b’żieda ta’ ingredjent fakultattiv wieħed jew aktar stabbiliti fil-punt 3.3 hawn taħt.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Fiċ-“Cioccolato di Modica” jintużaw l-ingredjenti li ġejjin bil-persentaġġ tal-piż totali tal-prodott.

Obbligatorji:

— Għaġina morra tal-kawkaw: minn 50 sa 99 %;

— Zokkor anki dak raffinat tal-kannamieli jew zokkor sħiħ: minn 50 sa 1 %

Fakultattivi:

— Ħwawar: minimu ta’ 0,02 % kannella, minimu ta’ 0,02 % vanilja, minimu ta’ 0,02 % bżar aħmar, minimu ta’ 0,01 % noċemuskata;

— Aromi naturali: minimu ta’ 0,02 % frott taċ-ċitru, minimu ta’ 0,02 % bużbież salvaġġ, minimu ta’ 0,01 % ġiżimin, minimu ta’ 0,02 % ġinġer;

— Frott anki mnixxef jew deidrat: minimu ta’ 2 % frott taċ-ċitru, minimu ta’ 5 % pistaċċi, minimu ta’ 5 % ġellewż, minimu ta’ 5 % lewż;

— Melħ: minimu ta’ 0,02 %.

Minbarra dawn imsemmija hawn fuq, jistgħu jintużaw ħwawar oħrajn (minimu ta’ 0,02 %), aromi naturali (minimu ta’ 0,02 %) u frott anki mnixxef jew deidrat (minimu ta’ 2 %) skont kif jagħżel il-manifattur.

Ipprojbiti:

— Koloranti, preservattivi, emulsjonanti, xaħmijiet veġetali, vanillina, ħalib.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Kull fażi tal-produzzjoni taċ-“Cioccolato di Modica”, mill-ipproċessar tal-għaġina morra tal-kawkaw sakemm jinkiseb il-prodott finali, titwettaq fiż-żona ġeografika ddefinita.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Iċ-“Cioccolato di Modica” jinbiegħ f’pakketti individwali jew multipli.

L-ippakkjar għandu jsir fi żmien massimu ta’ tnax-il siegħa mit-tkessiħ, fil-bini tal-impjant tal-produzzjoni jew fi stabbilimenti annessi miegħu. Dan jgħin biex tiġi evitata l-possibbiltà ta’ kontaminazzjoni batterjoloġika, iż-żieda ta’ rwejjaħ li jistgħu jikkompromettu l-karatteristiċi organolettiċi tal-prodott u jiżgura li l-prodott ma jassorbix ndewwa mill-ambjent estern, ħaġa li toħloq ir-riskju li tifforma l-moffa waqt il-ħażna, u t-telf tal-kulur kannella karatteristiku tal-wiċċ ta’ barra tal-prodott.

3.6. Regoli speċifiċi dwar it-tikkettar

L-ippakkjar irid ikollu l-kliem “Cioccolato di Modica” u s-simbolu IĠP tal-Unjoni Ewropea. L-informazzjoni li ġejja għandha tkun obbligatorja:

— l-isem, l-isem tal-kumpanija, l-indirizz tal-intrapriża tal-produzzjoni u tal-ippakkjar;

— il-logo tal-prodott li għandu jintuża flimkien u b’mod inseparabbli mill-Indikazzjoni Ġeografika Protetta.

Il-kliem “Indikazzjoni Ġeografika Protetta” jew l-akronimu “IĠP” mhumiex abbligatorji.

Fuq it-tikketta tal-prodott, jista’ wkoll jiġi indikat il-pajjiż tal-oriġini tal-kawkaw minn fejn tkun ġejja l-għaġina morra tal-kawkaw użata.

Il-logo tal-prodott:

4. Definizzjoni fil-qosor taż-żona ġeografika

Iż-żona tal-produzzjoni taċ-“Cioccolato di Modica” tinkludi t-territorju amministrattiv kollu tal-muniċipalità ta’ Modica, li tinsab fil-provinċja ta’ Ragusa.

5. Rabta maż-żona ġeografika

Iċ-“Cioccolato di Modica” joriġina fil-belt omonima u maż-żmien kiseb reputazzjoni kbira marbuta kemm mal-kwalitajiet distintivi tiegħu u kemm mal-partikolaritajiet tal-proċess tal-produzzjoni.

Iċ-“Cioccolato di Modica” għandu karatteristiċi organolettiċi partikolari, li huma r-riżultat ta’ metodu ta’ proċessar li la jinvolvi ż-żieda tal-butir tal-kawkaw jew ta’ xaħmijiet veġetali oħra u lanqas ma jinvolvi l-istadju tal-konkaġġ, jiġifieri t-tħawwid fit-tul u t-tisħin tal-massa b’temperaturi għoljin ħafna sabiex il-kompost isir fluwidu u l-frak isir ta’ daqs li ma jinħassx bl-ilsien.

Fl-ipproċessar taċ-“Cioccolato di Modica” in-nuqqas tal-fażi tal-konkaġġ flimkien mal-kontroll bir-reqqa tat-temperatura tal-ipproċessar tal-ingredjenti jevitaw li l-partiċelli taz-zokkor jinħallu u jagħtu lill-prodott il-karattru mrammel li jinħass fil-palat. B’din il-karatteristika iċ-“Cioccolato di Modica” huwa distint minn kull ċikkulata oħra fis-suq.

Hemm ħafna pubblikazzjonijiet u artikli ta’ rivisti barranin u nazzjonali li jsaħħu l-karatteristiċi speċjali taċ-“Cioccolato di Modica”. L-artiklu ppubblikat fir-rivista Panorama (fil-pġ 258 tal-ħarġa tal-31 ta’ Ottubru 1996), jiddeskrivi ċ-“Cioccolato di Modica” hekk: “Malli taqsam iċ-ċikkulata, il-partiċelli taz-zokkor jidhru sew. Infatti, iċ-ċikkulata ma tinħadimx fi stat likwidu kif isir fl-ipproċessar tradizzjonali…”; Fil-volum “Le denominazioni comunali: opportunità di sviluppo territoriale” hemm l-artiklu li ġie ppubblikat fuq gazzetta online li jiddeskrivi l-preparazzjoni taċ-“Cioccolato di Modica” hekk: “dan il-proċess huwa daqstant uniku għax l-għaġina tal-kawkaw tinħadem nejja u qatt ma tilħaq l-istat likwidu; għal din ir-raġuni l-partiċelli taz-zokkor ma jinħallux. It-togħma ta’ din iċ-ċikkulata hija meqjusa bħala unika u assoluta għax toħroġ kemm it-togħma taċ-ċikkulata u kemm taz-zokkor” (“Le denominazioni comunali: opportunità di sviluppo territoriale” - Ed. Giuffrè - Milano, 2005, p. 241-253); Fl-artiklu ppubblikat fir-rivista “The Times” (pġ 20 tal-5 ta’ Novembru 2011) “Iċ-ċikkulata ta’ Modica hija skura mhux tal-ħalib u għandha konsistenza li titfarrak iktar milli waħda li ddub […] u hija magħmula minn riċetta antika sekli sħaħ”; Fl-artiklu “Modica, barocca e granulosa” (ippubblikat fir-rivista “Italo – I viaggi del gusto” - p. 107 ta’ Diċembru 2014) naqraw: “Il-partiċelli taz-zokkor ma jinħallux, jibqgħu jqarmċu, u din hija waħda mill-iżjed karatteristiċi apprezzati tal-prodott tipiku ta’ din il-belt ta’ Sqallija, iċ-ċikkulata tagħha”; l-artiklu “Nasce a Modica il museo storico del cioccolato” ippubblikat fir-rivista EMOTIONS (pġ 93, tat-12 ta’ Lulju 2014) jitkellem dwar iċ-“Cioccolato di Modica” bħala “unika għall-ipproċessar fil-kiesaħ li jagħtiha konsistenza mrammla, kif ukoll konsistenza li titfarrak, li rebħet lil kull min iħobb żaqqu madwar id-dinja”.

Fil-ktieb tiegħu “DIE INSEL DER DOLCI” l-awtur xeneġġatur u studjuż tal-Ġermaniż Hanns-Josef Ortheil, waqt vjaġġ f’Modica ta xhieda reċenti tat-tjubija taċ-“Cioccolato di Modica”: “nistagħġeb bil-kbir hekk kif induq iċ-“Cioccolato di Modica” għax f’daqqa waħda ntiegħem fuq ilsieni l-partiċelli taz-zokkor: bħal buffura ta’ żrieragħ jiżolqu minn naħa għall-oħra fuq ilsieni […]”.

Il-partikolarità tal-metodu tal-produzzjoni taċ-“Cioccolato di Modica”, il-profil tal-konsistenza karatteristika u l-istruttura mrammla kienu wkoll is-suġġett ta’ studji xjentifiċi. F’dan ir-rigward insibu: l-istudju “Microstructural Characterization of Multiphase Chocolate Using X- Ray Microtomography” ippubblikat fir-rivista “Journal of Food Science” (Volum 75, nr.7, 2010 –E469-E476); l-istudju “Sensory profile of a speciality sicilian chocolate” ippubblikat fir-rivista “Italian Journal of Food Science” (Volum XXIII, numru 1-2011).

Il-produzzjoni taċ-“Cioccolato di Modica” tinvolvi fil-biċċa l-kbira xogħol bl-idejn u ħiliet speċifiċi, li jinvolvu l-użu ta’ persunal kapaċi u b’ħiliet esperti fl-użin tal-ingredjenti, fil-kontroll tat-temperatura waqt l-ipproċessar tal-għaġina, fit-taħlit rilevanti tal-ingredjenti u fl-iffurmar taċ-ċikkulata.

L-importanza taċ-“Cioccolato di Modica” fiż-żona ġeografika għandha tkun assoċjata, mhux biss mal-preżenza ta’ industrija lokali marbuta mal-produzzjoni tiegħu, iżda wkoll mal-adattament ta’ għodod tal-magni li jintużaw fl-ipproċessar, evidenza ċara u persistenti li l-prodott u l-ekonomija lokali jimxu id f’id.

Il-produzzjoni taċ-“Cioccolato di Modica” minn dejjem kienet opportunità importanti ta’ xogħol għall-popolazzjoni lokali u anke llum il-ġurnata hija attività ekonomika sinifikanti u wieħed mill-aktar sorsi importanti tal-impjiegi f’din il-muniċipalità ta’ Sqallija. F’dawn l-aħħar tletin sena t-tisħiħ ta’ għadd ta’ kumpaniji żgħar wassal għall-ħolqien ta’ “Distretto del Cioccolato di Modica” reali, li huwa kkaratterizzat mill-vitalità partikolari tal-operaturi tiegħu, li wħud minnhom taw bidu għal attività ta’ esportazzjoni sinifikanti tal-prodott. Matul is-snin, din il-konnotazzjoni tas-sistema tal-produzzjoni ippermettiet l-iżvilupp u ż-żamma tal-għarfien u tal-ħiliet li ngħaddew minn ġenerazzjoni għall-oħra u li ma jinstabux f’żoni oħra.

Referenza għall-pubblikazzjoni tal-ispeċifikazzjoni tal-Prodott

(it-tieni subparagrafu tal-Artikolu 6(1), ta’ dan ir-Regolament)

Il-Ministeru nieda l-proċedura ta’ oppożizzjoni nazzjonali bil-pubblikazzjoni tat-talba għar-reġistrazzjoni tal-IĠP “Cioccolato di Modica” fil-Gazzetta Uffiċjali tar-Repubblika Taljana Nru. 103 tal-5.5.2017.

It-test sħiħ tal-Ispeċifikazzjoni tal-Prodott jinsab fuq is-sit web li ġej:

http://www.politicheagricole.it/flex/cm/pages/ServeBLOB.php/L/IT/IDPagina/3335

Jew

billi żżur direttament il-paġna ewlenija tal-Ministeru tal-Politika Agrikola, Alimentari u Forestali (www.politicheagricole.it) u tagħfas fuq “Prodotti DOP IGP” (fin-naħa ta’ fuq fil-lemin tal-iskrin), u wara fuq “Prodotti DOP IGP STG” (fil-ġenb, fuq in-naħa tax-xellug tal-iskrin) u fl-aħħar tagħfas fuq “Disciplinari di Produzione all’esame dell’UE”.

(1) ĠU L 343, 14.12.2012, p. 1.